ประกาศกรมการค้าต่างประเทศ
ประกาศกรมการค้าต่างประเทศ
เรื่อง
เปิดการไต่สวนการนำเข้าสินค้าผ้าทอที่เพิ่มขึ้น
พ.ศ. ๒๕๕๕
 

ด้วยคณะกรรมการพิจารณามาตรการปกป้องตามพระราชบัญญัติมาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๐ ได้มีคำวินิจฉัยเมื่อวันที่ ๒๑ พฤศจิกายน พ.ศ. ๒๕๕๕ ว่าคำขอของสมาคมอุตสาหกรรมสิ่งทอไทย
ที่ได้ยื่นขอให้พิจารณากำหนดมาตรการปกป้องจากการนำเข้าสินค้าผ้าทอที่เพิ่มขึ้น
ตามมาตรา ๑๓ แห่งพระราชบัญญัติมาตรการปกป้องจากการนำเข้าสินค้าที่เพิ่มขึ้น พ.ศ.
๒๕๕๐ มีหลักฐานและข้อมูลที่แสดงให้เห็นว่ามีการนำเข้าสินค้าที่เพิ่มขึ้นและก่อให้เกิดความเสียหายแก่อุตสาหกรรมภายใน
จึงเห็นควรให้เปิดการไต่สวน

อาศัยอำนาจตามความในมาตรา ๑๘
แห่งพระราชบัญญัติมาตรการปกป้องจากการนำเข้าสินค้าที่เพิ่มขึ้น พ.ศ. ๒๕๕๐
อธิบดีกรมการค้าต่างประเทศออกประกาศเปิดการไต่สวนการนำเข้าสินค้าที่เพิ่มขึ้นไว้
ดังต่อไปนี้

ข้อ ๑ ประกาศนี้เรียกว่า ประกาศกรมการค้าต่างประเทศ เรื่อง
เปิดการไต่สวนการนำเข้าสินค้าผ้าทอที่เพิ่มขึ้น พ.ศ. ๒๕๕๕

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ สินค้านำเข้าที่ถูกไต่สวน
สินค้าผ้าทอที่นำเข้ามาภายใต้พิกัดอัตราศุลกากรประเภทที่ ๕๒๐๘ และ
๕๕๑๓

ข้อ ๔ วันเริ่มไต่สวน
การไต่สวนเริ่มตั้งแต่วันที่ประกาศนี้มีผลใช้บังคับ

ข้อ ๕ ข้อมูลเบื้องต้นเกี่ยวกับการนำเข้าสินค้าที่เพิ่มขึ้นและความเสียหาย
สมาคมอุตสาหกรรมสิ่งทอไทย
ได้ยื่นคำขอในฐานะผู้กระทำการแทนผู้ผลิตสินค้าผ้าทอ ซึ่งเป็นผู้ผลิตสินค้าชนิดเดียวกันที่มีผลผลิตในสัดส่วนร้อยละ
๒๕.๒๕ ของปริมาณการผลิตภายในประเทศขณะยื่นคำขอ โดยในคำขอปรากฏข้อเท็จจริง ดังนี้
๕.๑ การนำเข้า
มีการนำเข้าสินค้าผ้าทอในปริมาณที่เพิ่มขึ้นนับตั้งแต่ปี พ.ศ. ๒๕๕๐ โดยในปี พ.ศ.
๒๕๕๓ มีการนำเข้าเพิ่มขึ้นคิดเป็นร้อยละ ๕๘.๒๘ ของปริมาณการนำเข้าในปี พ.ศ. ๒๕๕๒ ในขณะที่ปริมาณการผลิตในประเทศเพิ่มขึ้นเพียงร้อยละ
๒.๘๕
๕.๒ ความเสียหายที่เกิดแก่อุตสาหกรรมภายใน
พิจารณาจากปัจจัยทั้งหมดที่เกี่ยวข้องโดยเฉพาะส่วนแบ่งการตลาดของสินค้านำเข้าที่เพิ่มขึ้น
การเปลี่ยนแปลงของระดับการขาย ระดับผลผลิต ระดับผลิตภาพ
ระดับกำลังการผลิตที่ใช้จริง ระดับกำไรและขาดทุน และระดับการจ้างงาน รวมทั้งปริมาณสินค้าคงเหลือของอุตสาหกรรมภายในพบว่า
อุตสาหกรรมภายในเกิดความเสียหายโดยมีการเปลี่ยนแปลงที่ลดลงของส่วนแบ่งการตลาด
ระดับการขาย ระดับผลผลิต และระดับการจ้างงาน รวมทั้งประสบภาวะการขาดทุนอย่างต่อเนื่อง
ในขณะที่มีการเพิ่มขึ้นของสินค้าคงเหลือ
ซึ่งเป็นผลมาจากการนำเข้าสินค้าที่เพิ่มขึ้น

ข้อ ๖ การเสนอหลักฐาน
เอกสาร และแสดงความเห็นสนับสนุนหรือโต้แย้งคำขอ
ให้ผู้นำเข้า ผู้ส่งออก และผู้มีส่วนได้เสียอื่น ๆ
ที่ประสงค์จะแสดงความเห็นสนับสนุนหรือโต้แย้ง คำขอของผู้ยื่นคำขอ
แสดงความเห็นดังกล่าวเป็นหนังสือ
พร้อมหลักฐานเอกสารที่เกี่ยวข้องต่อกรมการค้าต่างประเทศ
หรืออาจแจ้งความจำนงเป็นหนังสือเพื่อขอเข้าร่วมแสดงความเห็นด้วยวาจา ภายใน ๑๕ วัน
นับแต่วันที่ประกาศนี้มีผลใช้บังคับ

ข้อ ๗ การขอรับข้อมูลเกี่ยวกับคำขอให้พิจารณากำหนดมาตรการปกป้อง
ให้ผู้ที่ประสงค์จะขอรับข้อมูลเกี่ยวกับคำขอให้พิจารณากำหนดมาตรการปกป้อง
ยื่นคำขอเป็นหนังสือได้ที่สำนักปกป้องและตอบโต้ทางการค้า กรมการค้าต่างประเทศ
เลขที่ ๔๔/๑๐๐ ถนนนนทบุรี ๑ อำเภอเมือง จังหวัดนนทบุรี รหัสไปรษณีย์ ๑๑๐๐๐
หมายเลขโทรศัพท์ ๐ ๒๕๔๗ ๔๗๔๐ หมายเลขโทรสาร ๐ ๒๕๔๗ ๔๗๔๑


ประกาศ
ณ วันที่ ๓ ธันวาคม พ.ศ. ๒๕๕๕
ปราณี ศิริพันธ์
อธิบดีกรมการค้าต่างประเทศ










ปริยานุช/ผู้จัดทำ
๑๑ ธันวาคม
๒๕๕๕

ชาญ/ผู้ตรวจ
๑๗ ธันวาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๘๕ ง/หน้า ๑๓/๗ ธันวาคม ๒๕๕๕